Ramaphosa gelas ondersoek na Noordwes-departementPres. Cyril Ramaphosa (Foto: PresidencyZA/Twitter) Pres. Cyril Ramaphosa het opdrag gegee dat die spesiale ondersoekeenheid (SOE) ondersoek instel na beweerde korrupsie, wanpraktyke en wanadministrasie in die departement van openbare werke en paaie in Noordwes. Die SOE moet ook finansiële verliese wat deur die departement gely is uitwys en verhaal. Kaizer Kganyago, woordvoerder van die SOE, sê die eenheid is gemagtig om alle transaksies tussen 1 Januarie 2016 en 12 Maart 2021 na te gaan. Die SOE is ook gemagtig om enige relevante transaksies ná die datum van proklamasie te ondersoek wat verband hou met persone, entiteite of kontrakte wat by die beweerde korrupsie, wanpraktyke en wanadministrasie betrek word. Kganyago sê die SOE se ondersoek sal fokus op die verkryging van kontrake namens die departement met betrekking tot projekbestuur, die herstel van vloedbeskadigde padinfrastruktuur in die provinsie, installering van heinings by die Eagle Waters-oord sowel as betalings wat nie deur die tesourie goedgekeur is nie of op vrugtelose en verkwiste uitgawes neerkom. Die SOE sal ook ondersoek instel na enige onwettige of onbehoorlike optrede deur werknemers of amptenare van die departement, diensverskaffers of enige ander persoon of entiteit met betrekking tot die bewerings.